**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov sa predkladá ako návrh skupiny poslancov NRSR za stranu HLAS – sociálna demokracia.

V Čl. I. sa navrhuje v reakcii na aktuálny stav šírenia ochorenia Covid-19 a s ním súvisiacou zlou finančnou situáciou podnikov pôsobiacich v gastronómií, dočasne znížiť sadzbu dane z pridanej hodnoty na úroveň 5 % na služby spojené s podávaním jedál a nápojov a následne od 1. januára 2023 ponechať trvalo sadzbu dane z pridanej hodnoty na úrovni 10 % pre tieto služby.

Gastronomické odvetvie bolo jedným z odvetví najviac zasiahnutých pandémiou. Reštaurácie a pohostinstvá museli byť dlhodobo zatvorené a i počas lepších období mohli fungovať len v obmedzenom režime. V prvej vlne pandémie, počas marca a apríla 2020, ukazoval vývoj tržieb stravovacích zariadení zaznamenaných v eKase prepad o vyše 80 %. Obmedzenia pohybu obyvateľstva z októbra spôsobili ďalší prepad tržieb cez eKasu až o 70 %. Vyhliadka tretej vlny pandémie a skutočnosť, že k novembru 2021 je väčšina okresov v SR v čiernej farbe COVID semaforu, ktorá gastro prevádzky *de fac*to zatvára, znamenajú, že podnikatelia v gastronómií čelia bezprecedentnej kríze a hrozbe skončenia na trhu.

Zároveň sa prevádzkam zvýšili náklady spojené s dodržiavaním hygienických nariadení. Mnohé z podnikov v tomto odvetví boli počas krízy zatvorené a skončili so svojou činnosťou, zvyšné sa snažia prežiť. I toto odvetvie však štát nevyhnutne potrebuje. Podnikatelia pôsobiaci v ňom umožňujú stravovanie zamestnancov z iných sektorov, ďalší sa zasa výrazným spôsobom podieľajú na servise, ktorý je poskytovaný turistom. Taktiež sa tento sektor podieľa výrazným spôsobom na celkovej zamestnanosti obyvateľstva. Je teda i v záujme štátu mať funkčné a prevádzkyschopné gastronomické podniky. Väčšina gastro prevádzok využila podporu štátu na udržanie zamestnanosti, ktorá však podľa názoru iniciatív v gastronómií nebola nedostatočná, a museli i napriek tomu pristúpiť k prepúšťaniu. Niektorí podnikatelia využili tiež odklad odvodov, preddavkov na daň a splátok úverov, čo však bolo len dočasné riešenie.

Zníženie sazdby DPH predstavuje efektívny a adresný krok na pomoc týmto ťažko skúšaným podnikateľom. Nie len, že zostane viac financií podnikom, zníženie cien tatiež dokáže prilákať väčší počet zákazníkov. Slovensko je jednou z mála krajín Európskej únie, ktoré stále uplatňujú základnú sadzbu DPH na stravovacie služby. So sadzbou 20 % má Slovensko štvrtú najvyššiu DPH na gastro služby v EÚ. Zníženú sadzbu DPH na reštauračné služby (5 % – 13 %) aplikuje 19 štátov Európskej únie. Toto opatrenie je jedným z krokov odporúčaných Európskou komisiou pre členské štáty EÚ na elimináciu dopadov pandémie na gastro sektor.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

K Bodu 1

Navrhovaným doplnením ustanovenia § 27 o nový odsek 3 sa bude aplikovať mimoriadne znížená sadzba dane z pridanej hodnoty 5% zo základu dane na služby uvedené v prílohe č. 7b.

K Bodu 2

Prikladá sa nová príloha č. 7b, ktorá vymedzuje vybrané služby, pri ktorých sa uplatní znížená sadzba dane 5% zo základu dane. Jedná sa o služby spojené s podávaním jedál a nápojov a sú zadefinované v súlade s prílohou III. Smernice rady 2006/112/ES a vychádzajú z Nariadenia Európskeho parlamentu a Rady (ES) č. 451/2008 z 23. apríla 2008, ktorým sa zavádza nová štatistická klasifikácia produktov podľa činností (CPA) a ktorým sa zrušuje nariadenie Rady (EHS) č. 3696/93 (Ú. v. EÚ L 145, 4.6.2008, s. 65) v platnom znení.

K Bodom 3, 4 a 5

Rušia sa ustanovenia vymedzujúce mimoriadne zníženú sadzbu dane, vrátane prílohy 7b. Služby spojené s podávaním jedál a nápojov sa zaraďujú pod režim zníženej sadzby dane v § 27 ods. 2 a vkladajú sa do prílohy č. 7a.

**K čl. II**

Vzhľadom na mimoriadnu naliehavosť sa navrhuje, aby časti zákona, ktoré zavádzajú mimoriadne zníženie sadzby dane nadobudli účinnosť už dňom vyhlásenia. Zvyšné časti, teda zrušenie mimoriadneho zníženia sadzby dane a zaradenie služieb spojených s podávaním jedál a nápojov pod režim zníženej sadzby dane, nadobudne účinnosť k 1. januáru 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona**: Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.

**3. Predmet návrhu zákona:** Je v súlade s právnou úpravou Európskej únie;

a) je upravený v primárnom práve Európskej únie – článok 113 Zmluvy o fungovaní Európskej Únie,

b) je upravený v sekundárnom práve Európskej únie – Smernica Rady 2006/112/ES z 28.11.2006 o spoločnom systéme dane z pridanej hodnoty (Ú.v. EÚ L 347, 11.12.2006), ktorá stanovuje spoločný systém dane z pridanej hodnoty v Európskej únii; Nariadenie Európskeho parlamentu a Rady (ES) č. 451/2008 z 23. apríla 2008, ktorým sa zavádza nová štatistická klasifikácia produktov podľa činností (CPA) a ktorým sa zrušuje nariadenie Rady (EHS) č. 3696/93 (Ú. v. EÚ L 145, 4.6.2008, s. 65) v platnom znení,

c) nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:** Nie sú prekladaným návrhom právneho predpisu dotknuté.

**5. Stupeň zlučiteľnosti návrhu právneho predpisu s právom Európskej únie:** Úplný.

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy | x |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Návrh zákona so sebou môže priniesť negatívne aj pozitívne vplyvy na rozpočet verejnej správy – nezakladá totiž zvýšené nároky na výdavkovú časť štátneho rozpočtu, avšak predpokladá sa zníženie výberu dane z pridanej hodnoty zo služieb spojených s podávaním jedál a nápojov. Vzniknutý negatívny dopad na výber dane z pridanej hodnoty však môže byť podľa predpokladu postupne dorovnaný príjmami zo zvýšeného dopytu po týchto službách na základe ich nižšej ceny pre konečného spotrebiteľa.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*